e8206b6428f4274c5be6dca7c1408ca4
### Πως πάω στη Λευκάδα;


travelmyth.gr
2020.40

Η Λευκάδα είναι ένα νησί στο οποίο μπορείτε να φτάσετε **οδικώς**, καθώς μία πλωτή γέφυρα το συνδέει με την ηπειρωτική [Ελλάδα](https://www.travelmyth.gr/ελλαδα/ξενοδοχεια). Το ταξίδι με αυτοκίνητο από την [Αθήνα](https://www.travelmyth.gr/αθηνα/ξενοδοχεια) προς τη Λευκάδα διαρκεί περίπου 4 ώρες, ενώ από τη [Θεσσαλονίκη](https://www.travelmyth.gr/θεσσαλονικη-κεντρικη-μακεδονια/ξενοδοχεια) προς τη Λευκάδα περίπου 4,5 ώρες. Τα λεωφορεία ΚΤΕΛ εκτελούν επίσης δρομολόγια προς την πόλη της Λευκάδας, τόσο από Αθήνα όσο και από Θεσσαλονίκη. Από την Αθήνα, το ΚΤΕΛ προς Λευκάδα αναχωρεί από τα ΚΤΕΛ Κηφισού περίπου 4 φορές την ημέρα, ενώ από Θεσσαλονίκη εκτελείται μόνο ένα δρομολόγιο την ημέρα και το ταξίδι διαρκεί περίπου 5 ώρες.  

  

Μπορείτε επίσης να μεταβείτε **αεροπορικώς** στο αεροδρόμιο του **Ακτίου**, και από εκεί να φτάσετε στη Λευκάδα οδικώς.  

  

Η Λευκάδα συνδέεται και **ακτοπλοϊκά** με τα υπόλοιπα [νησιά του Ιονίου](https://www.travelmyth.gr/νησια-ιονιου/ξενοδοχεια), όπως η [Κεφαλονιά](https://www.travelmyth.gr/κεφαλονια-νησια-ιονιου/ξενοδοχεια), η [Ιθάκη](https://www.travelmyth.gr/ιθακη/ξενοδοχεια), το **Μεγανήσι**, ο **Κάλαμος** και ο [Καστός](https://www.travelmyth.gr/καστος/ξενοδοχεια), από τα λιμάνια στο Νυδρί και τη Βασιλική.



448df9742a85eca51b543a7e891d5dac
### Που να μείνω στη Λευκάδα;


travelmyth.gr
2020.40

Η Λευκάδα πρόκειται για ένα φυσικό αξιοθέατο με παραθαλάσσιους οικισμούς αλλά και ορεινά χωριά, κτισμένα μέσα στην καταπράσινη φύση.  

  

Για τη διαμονή σας υπάρχουν πολλές επιλογές από ξενοδοχεία, όμορφα ενοικιαζόμενα δωμάτια, διαμερίσματα, [ξενοδοχεία δίπλα στην θάλασσα](https://www.travelmyth.gr/λευκαδα/ξενοδοχεια/παραλιακα) και στο βουνό, studios με όλες τις ανέσεις μέχρι και πέτρινες βίλες με ατομικές πισίνες και πανέμορφους κήπους.  

  

Όλα τα καταλύματα είναι χτισμένα περιμετρικά στο νησί της Λευκάδας ώστε να επιλέξετε την περιοχή που σας ταιριάζει περισσότερο. Υπάρχουν αρκετά καταλύματα τόσο στην [πόλη της Λευκάδας](https://www.travelmyth.gr/λευκαδα-πολη/ξενοδοχεια) όσο και σε πιο μικρά και γραφικά χωριά. Ορισμένα από τα πιο ξακουστά είναι η [Βασιλική](https://www.travelmyth.gr/βασιλικη/ξενοδοχεια) και το Νυδρί. Στη Βασιλική επιλέξτε ένα από τα δωμάτια με θέα τον κόλπο ή σε ελάχιστα μέτρα από τη θάλασσα. Στο [Νυδρί](https://www.travelmyth.gr/νυδρι/ξενοδοχεια), που θεωρείται ένα από τα πιο κοσμοπολίτικα μέρη του νησιού και προσελκύει πλήθος κόσμου κατά τους καλοκαιρινούς μήνες, θα βρείτε καταλύματα πάνω στο κύμα αλλά και πολλά ουζερί και ταβέρνες, σε περίπτωση που θέλετε να αποφύγετε τις πολλές μετακινήσεις.  

  

Εάν πάλι επιθυμία σας είναι να βρίσκεστε κοντά σε μία από τις παραλίες του νησιού που φημίζονται για τα εξωτικά γαλαζοπράσινα νερά τους, τότε η περιοχή του [Αγίου Νικήτα](https://www.travelmyth.gr/αγιος-νικητας/ξενοδοχεια) είναι η ιδανική τοποθεσία. Εκεί θα βρείτε αρκετά ξενοδοχεία πάνω στη θάλασσα και ξενοδοχεία με πισίνα.  

  

Αξιόλογα καταλύματα βρίσκονται επίσης στη [Νικιάνα](https://www.travelmyth.gr/νικιανα/ξενοδοχεια) και το [Μικρό Γιαλό](https://www.travelmyth.gr/μικρος-γυαλος/ξενοδοχεια), όπου θα βρίσκεστε μία ανάσα μακριά και από τις παραλίες των οικισμών αυτών.  

  

Μπορείτε ακόμα να επιλέξετε κάποιο κατάλυμα στους μικρότερους οικισμούς του νησιού, όπως οι [Τσουκαλάδες](https://www.travelmyth.gr/τσουκαλαδες/ξενοδοχεια), τα [Σύβοτα](https://www.travelmyth.gr/συβοτα-λευκαδας/ξενοδοχεια), το [Σπανοχώρι](https://www.travelmyth.gr/σπανοχωρι/ξενοδοχεια), η [Λυγιά](https://www.travelmyth.gr/Λυγιά), η [Απόλπαινα](https://www.travelmyth.gr/απολπαινα/ξενοδοχεια) ή το [Γενί](https://www.travelmyth.gr/γενι/ξενοδοχεια), εάν αποζητάτε ήρεμες και χαλαρές διακοπές, ενώ και το [Μεγανήσι](https://www.travelmyth.gr/μεγανησι/ξενοδοχεια), ένα μικρό νησί που βρίσκεται απέναντι από το Δεσίμι, διαθέτει άνετα καταλύματα για τη διαμονή σας.  

  

Επιπλέον, η Λευκάδα θεωρείται μία σχετικά οικονομική επιλογή, καθώς θα βρείτε εκεί τουλάχιστον 200 [φθηνά ξενοδοχεία](https://www.travelmyth.gr/λευκαδα/ξενοδοχεια/φθηνα). Τέλος, είναι ένα νησί που σίγουρα θα το λατρέψει και ο σκύλος σας αφού περισσότερα από 560 καταλύματα που [δέχονται σκύλους](https://www.travelmyth.gr/λευκαδα/ξενοδοχεια/δεχονται_σκυλους) είναι έτοιμα να τον υποδεχτούν.



491a970ac444abc42fc2bcef7dd37601
### Ποια μέρη έχει η Λευκάδα;


travelmyth.gr
2020.40

Η Λευκάδα είναι το τέταρτο μεγαλύτερο νησί του Ιονίου και διαθέτει αρκετούς παραδοσιακούς οικισμούς αλλά και μέρη που έχουν πια μετατραπεί σε δημοφιλή τουριστικά θέρετρα.  

  

Η πρωτεύουσα του νησιού είναι η ομώνυμη **Πόλη της Λευκάδας**, η οποία είναι και ο πρώτος οικισμός που συναντά κανείς όταν φτάνει στο νησί οδικώς. Το **Νυδρί** στα ανατολικά και ο **Άγιος Νικήτας** στα βορειοδυτικά είναι δύο από τα πιο δημοφιλή τουριστικά θέρετρα της Λευκάδας. Κοντά στην πόλη της Λευκάδας βρίσκονται οι **Τσουκαλάδες** και η **Λυγιά**, ενώ και η **Νικιάνα** είναι ένας παραδοσιακός οικισμός που αξίζει να επισκεφθείτε.  

  

Νότια του Αγίου Νικήτα, στη δυτική πλευρά του νησιού, βρίσκεται το **Καλαμίτσι** και το **Αθάνι**, ενώ νότια του Νυδριού, στην ανατολική πλευρά του νησιού, θα συναντήσετε το **Βλυχό**, το **Γενί** και το **Δεσίμι**. Στο νότιο τμήμα της Λευκάδας βρίσκεται ο **Μικρός Γιαλός**, τα **Σύβοτα** και η **Βασιλική**, ενώ από τους οικισμούς στο κέντρο του νησιού αξίζει να αναφέρουμε την **Καρυά** και τον **Αλέξανδρο**.



034fd0862d651033f34c46ac69c4433e
### Ποια είναι τα αξιοθέατα στη Λευκάδα;


travelmyth.gr
2020.40

Στη Λευκάδα θα έχετε την ευκαιρία να δείτε και να επισκεφθείτε διάφορα ιστορικά και πολιτιστικά αξιοθέατα, αλλά και μέρη φυσικής ομορφιάς που θα εμπλουτίσουν τη διαμονή σας στο νησί.  

  

Στην είσοδο της Πόλης της Λευκάδας, δεσπόζει το **Κάστρο της Αγίας Μαύρας**, ένα επιβλητικό οχυρωματικό κτίσμα που χρονολογείται από τον 14ο αιώνα. Μέσα στο χώρο του Κάστρου βρίσκονται ερείπια ενετικών κτιρίων, τα ερείπια του Ναού του Παντοκράτορα, ο Ναός της Αγίας Μαύρας και διάφορα απομεινάρια της Αγγλοκρατίας.  

  

Το **Αρχαιολογικό Μουσείο Λευκάδας** βρίσκεται μέσα στην Πόλη της Λευκάδας και λειτουργεί από το 1999 στο Πνευματικό Κέντρο του Δήμου Λευκάδας. Στο μουσείο αυτό μπορείτε να δείτε διάφορα αρχαιολογικά ευρήματα που ανακαλύφθηκαν σε διάφορα μέρη του νησιού αλλά και των γύρω νησιών, από την Παλαιολιθική Εποχή μέχρι και τους Ρωμαϊκούς χρόνους. Ένα ακόμη ιδιαίτερο μουσείο που μπορείτε να επισκεφθείτε στην Πόλη της Λευκάδας είναι το **Μουσείο Φωνογράφου και Παλαιών Ενθυμημάτων**, το οποίο λειτουργεί από το 1980, και διαθέτει φωνογράφους, λατέρνες, γκραβούρες, αλλά και σπαθιά, χάρτες, παλιούς δίσκους, φωτογραφίες και διάφορα μουσικά όργανα, μεταφέροντας κάθε επισκέπτη νοερά στο παρελθόν.  

  

Στην Πόλη της Λευκάδας, κοντά στο λιμάνι, θα συναντήσετε και το **Πάρκο των Ποιητών**, γνωστό και ως **Μποσκέτο**, το οποίο διαθέτει προτομές γνωστών καλλιτεχνών και προσωπικοτήτων που κατάγονται από το νησί, όπως ο Αριστοτέλης Βαλαωρίτης, ο Άγγελος Σικελιανός, ο Λευκάδιος Χερν, η Κλεαρέτη Δίπλα-Μαλάμου κ.α. Εάν θέλετε να μάθετε περισσότερα για τους Λευκαδίτες που επηρέασαν τα γράμματα και τον πολιτισμό, τότε μπορείτε να επισκεφθείτε και το **Μουσείο Άγγελου Σικελιανού**, αλλά και το **Ιστορικό Κέντρο Λευκάδιου Χερν** στο Πνευματικό Κέντρο του Δήμου Λευκάδας.  

  

Κοντά στο χωριό Φρύνι, 3 χλμ. από την Πόλη της Λευκάδας, βρίσκεται και η **Μονή της Παναγίας της Φανερωμένης**, η οποία χτίστηκε τον 17ο αιώνα και αποτελεί σημείο αναφοράς του νησιού, καθώς η Παναγία είναι η πολιούχος της Λευκάδας.  

  

Απέναντι από το Νυδρί βρίσκεται το πασίγνωστο **νησί Σκορπιός**, το οποίο είναι άρρηκτα συνδεδεμένο με το όνομα του Αριστοτέλη Ωνάση. Το νησί σήμερα βρίσκεται στην κατοχή ενός Ρώσου μεγιστάνα, και παρόλο που απαγορεύεται να το επισκεφθείτε, μπορείτε να κάνετε το γύρο του νησιού με πλοίο, καθώς προσφέρονται και κρουαζιέρες που παρέχουν και την αντίστοιχη ξενάγηση σχετικά με την ιστορία του.  

  

Όσον αφορά τα φυσικά αξιοθέατα του νησιού, μπορείτε να επισκεφθείτε τους **καταρράκτες στο Νυδρί**, το **σπήλαιο «Παπανικολής» στο Μεγανήσι**, αλλά και το **Φαράγγι της Μέλισσας**.



9102db63eb45e91c5acb3e4f35ec1546
### Ποιες παραλίες έχει η Λευκάδα;


travelmyth.gr
2020.40

Η Λευκάδα είναι ένα νησί που διαθέτει πολυάριθμες και πολυποίκιλλες παραλίες, οι οποίες είναι σίγουρο ότι θα ικανοποιήσουν κάθε είδους ταξιδιώτη.  

  

Αναμφίβολα, μία από τις πιο δημοφιλείς παραλίες του νησιού είναι το **Πόρτο Κατσίκι**, ένας παράδεισος με άμμο, βότσαλο και σμαραγδένια νερά που περιβάλλεται από επιβλητικά βράχια και δημιουργεί ένα ειδυλλιακό περιβάλλον. Η παραλία έχει λάβει πολλά βραβεία, και μπορείτε να φτάσετε σε αυτή οδικώς και έπειτα να κατεβείτε τα 100 σκαλοπάτια που οδηγούν στην αμμουδιά.  

  

Μία ακόμα αρκετά δημοφιλής παραλία στο νησί είναι οι **Εγκρεμνοί**, μία από τις μεγαλύτερες παραλίες του νησιού, η οποία είναι αμμώδης με γαλαζοπράσινα νερά και οργανωμένη. Η πρόσβαση στην παραλία αυτή γίνεται κυρίως μέσω θαλάσσης, αφού ο δρόμος υπέστη σοβαρές ζημιές μετά το σεισμό του 2015. Κοντά στους Εγκρεμνούς θα συναντήσετε και την παραλία **Γιαλός**, μία πανέμορφη ανοργάνωτη παραλία που περιβάλλεται από πεύκα, η οποία είναι πλέον μόνο προσβάσιμη μέσω θαλάσσης. Το **Κάθισμα** είναι επίσης μία μεγάλη και δημοφιλής παραλία με υπέροχα γαλανά νερά, η οποία είναι οργανωμένη και ενδείκνυται και για θαλάσσια σπορ.  

  

Η παραλία **Άγιος Νικήτας** βρίσκεται στον ομώνυμο οικισμό, ο οποίος αποτελεί ένα από τα πιο δημοφιλή τουριστικά θέρετρα του νησιού. Εκτός από καταγάλανα νερά, η παραλία αυτή διαθέτει και ομπρέλες και ξαπλώστρες, αλλά και μερικές ταβέρνες και καφετέριες, ενώ είναι ιδανική για οικογένειες με παιδιά. Κοντά στον Άγιο Νικήτα, θα συναντήσετε τα **Πευκούλια**, μία δημοφιλή και μεγάλη παραλία που χαρακτηρίζεται από τα πεύκα που την περιβάλλουν. Ένα σημείο της παραλίας είναι οργανωμένο, ενώ το υπόλοιπο μέρος της χρησιμοποιείται για ελεύθερο κάμπινγκ και γυμνισμό.  

  

Ο **Μύλος** είναι μία μεγάλη αμμώδης παραλία, περίπου 20 λεπτά με τα πόδια από τον Άγιο Νικήτα, η οποία όμως δεν είναι οργανωμένη. Η πρόσβαση σε αυτή πραγματοποιείται από μονοπάτι ή με θαλάσσιο ταξί από τον Άγιο Νικήτα. Στο βόρειο τμήμα του νησιού θα συναντήσετε τη **Γύρα**, ακόμη μία μεγάλη και αμμώδη παραλία, στην οποία μπορείτε να φτάσετε εύκολα οδικώς. Κοντά στη Γύρα και την πόλη της Λευκάδας βρίσκεται και η παραλία **Κάστρο**, απέναντι από το κάστρο της Αγίας Μαύρας. Πρόκειται για μία παραλία πολύ καθαρή, η οποία κατέχει εξέχουσα θέση στην καρδιά των ντόπιων. Η παραλία του **Αγίου Ιωάννη** είναι ακόμη μία όμορφη και εύκολα προσβάσιμη παραλία που βρίσκεται πολύ κοντά στο κέντρο, στην οποία μπορείτε να κάνετε και διάφορα θαλάσσια σπορ.  

  

Τόσο στο **Νυδρί** όσο και στη **Βασιλική** θα βρείτε τις ομώνυμες παραλίες, οι οποίες είναι μεγάλες, πολυσύχναστες, αμμώδεις και οργανωμένες, και προσφέρουν επίσης τη δυνατότητα για θαλάσσια σπορ. Η παραλία της Βασιλικής μάλιστα είναι **παγκοσμίως γνωστή για windsurfing** χάρη στις ιδιαίτερες συνθήκες της, προσελκύοντας τους λάτρεις του σπορ από κάθε γωνιά του πλανήτη. Το **Αγιοφύλλι** πρόκειται για μία από τις ομορφότερες παραλίες του νησιού, η οποία διαθέτει λευκά βότσαλα και ψηλά βράχια, ενώ η πρόσβαση σε αυτή πραγματοποιείται με καράβι ή μέσω ενός μονοπατιού.  

  

Αξίζει επίσης να αναφέρουμε την **Αμμόγλωσσα**, η οποία πήρε το όνομα αυτό λόγω του σχήματός της, τη **Νικιάνα**, που βρίσκεται στον ομώνυμο οικισμό, αλλά και το **Μικρό Γιαλό**, μία πανέμορφη και οργανωμένη παραλία που είναι ιδανική για οικογένειες.



28235c1a31ce26e50f4b94cb16e32f3a
### Τι δραστηριότητες μπορώ να κάνω στη Λευκάδα;


travelmyth.gr
2020.40

Η Λευκάδα είναι ένα νησί με εκπληκτικές παραλίες και μοναδική φυσική ομορφιά, το οποίο ενδείκνυται για διάφορες εξωτερικές δραστηριότητες και αθλήματα.  

  

Μία από τις πιο δημοφιλείς δραστηριότητες στο νησί είναι τα διάφορα **θαλάσσια σπορ**, κυρίως στις παραλίες Άγιος Νικήτας, Νυδρί, Πευκούλια, Σκάλα Γιαλού, Μύλος και Αγιοφύλλι. Οι περιοχές Νικιάνα και Βασιλική είναι επίσης ιδανικές για **καταδύσεις**, με τις οποίες θα έχετε την ευκαιρία να εξερευνήσετε τους υφάλους, τα ναυάγια και τις σπηλιές που κρύβει ο βυθός του νησιού.  

  

Το νησί διαθέτει και πολλά μονοπάτια τα οποία μπορείτε να ακολουθήσετε και να ανακαλύψετε τις ομορφιές του μέσω της **πεζοπορίας**. Εναλλακτικά, μπορείτε και να ενοικιάσετε ένα ποδήλατο και να κάνετε **ποδηλασία**, ανακαλύπτοντας τις ορεινές περιοχές του νησιού με έναν τρόπο ξεχωριστό.  

  

Σε πολλά σημεία του νησιού μπορείτε επίσης να κάνετε και **αλεξίπτωτο πλαγιάς**, ενώ εάν θέλετε κάποια δραστηριότητα έξω από τις συνηθισμένες, μπορείτε να εγγραφείτε σε ένα μάθημα **γιόγκα**, καθώς στο νησί λειτουργούν κέντρα γιόγκα στα Σύβοτα, το Νυδρί και τη Βασιλική.  

  

Τέλος, μπορείτε να κάνετε **εκδρομές με καράβι** τόσο γύρω από το περίφημο νησάκι του Σκορπιού, το ιδιωτικό νησί του Ωνάση, όσο και στα λεγόμενα Πριγκηπονήσια που βρίσκονται σε πολύ κοντινή απόσταση από τη Λευκάδα.



620bc3cd01728fcd31aa57a5d029eedd
### Που να πάω στη Λευκάδα;


travelmyth.gr
2020.40

Η Λευκάδα είναι ένα νησί με ξεχωριστή κοσμοπολίτικη γοητεία, πασίγνωστες καταγάλανες παραλίες και πλήθος σημείων και αξιοθεάτων που αξίζει να επισκεφθείτε και να εξερευνήσετε.  

  

Στην Πόλη της Λευκάδας, θα συναντήσετε αρχικά το επιβλητικό **Κάστρο της Αγίας Μαύρας** που βρίσκεται στην είσοδο της πόλης αλλά και του νησιού. Μέσα στο Κάστρο θα δείτε διάφορα ερείπια και απομεινάρια τόσο από την Ενετοκρατία όσο και την Αγγλοκρατία, τα οποία συνθέτουν τον καμβά της μακραίωνης ιστορίας του νησιού. Κοντά στην περιοχή του λιμανιού θα δείτε και τη λεγόμενη **“γέφυρα των στεναγμών”**, μία ξύλινη γέφυρα που στέκει πάνω από το κανάλι και προσδίδει έναν αέρα Βενετίας στην περιοχή. Αξίζει να κάνετε μία βόλτα στη γέφυρα αυτή, να θαυμάσετε τη θέα τόσο στη θάλασσα όσο και στην πόλη, κι έπειτα να οδεύσετε προς τις ταβέρνες και τα μπαρ για απολαύσετε τις λευκαδίτικες λιχουδιές.  

  

Όσο βρίσκεστε στην Πόλη της Λευκάδας, μπορείτε ακόμα να επισκεφθείτε τα **διάφορα μουσεία** της πόλης, από το Αρχαιολογικό μέχρι το Μουσείο Φωνογράφου και εκείνο του ποιητή Αριστοτέλη Βαλαωρίτη, και να γνωρίσετε καλύτερα την ιστορία του πολιτισμού και των γραμμάτων του νησιού.  

  

Η Λευκάδα φημίζεται για τις **ονειρικές παραλίες** της, οπότε δεν μπορείτε να παραλείψετε να τις επισκεφθείτε και να απολαύσετε μία δροσερή βουτιά και ώρες χαλάρωσης στην αμμουδιά. Από το κοσμικό Πόρτο Κατσίκι, τους Εγκρεμνούς και το Κάθισμα, μέχρι το μικρό Κάστρο, το όμορφο Αγιοφύλλι και την ξεχωριστή Αμμόγλωσσα, οι παραλίες της Λευκάδας είναι σίγουρο πως θα σας συνεπάρουν.  

  

Σε όποιο μέρος του νησιού κι αν επιλέξετε να μείνετε, μπορείτε **να επισκεφθείτε και τους υπόλοιπους οικισμούς**, είτε για να θαυμάσετε τα αξιοθέατα που διαθέτουν, είτε για να κολυμπήσετε στις εκπληκτικές παραλίες τους, είτε ακόμα και για να ανακαλύψετε τα πανέμορφα φυσικά τοπία που κρύβουν. Μην παραλείψετε να επισκεφθείτε το χωριό **Εξάνθεια**, στο οποίο θα έχετε τη δυνατότητα να απολαύσετε **μαγευτικά ηλιοβασιλέματα**.  

  

Μπρορείτε ακόμα να κάνετε κάποια **εκδρομή στα κοντινά Πριγκηπονήσια**, αλλά και στο **Μεγανήσι** και το **περίφημο νησί του Σκορπιού**, το οποίο όμως μπορείτε να το δείτε μόνο από μακριά, καθώς η πρόσβαση απαγορεύεται στους επισκέπτες.



7412f3c167682c9a72430e38c7abc5e8
### Τι γεύσεις να δοκιμάσω στη Λευκάδα;


travelmyth.gr
2020.40

Η Λευκάδα μπορεί να μην διαθέτει πλήθος παραδοσιακών πιάτων σε σχέση με άλλα νησιά, προσφέρει όμως τοπικά εδέσματα και γεύσεις των Επτανήσων που σίγουρα αξίζει να δοκιμάσετε κατά τη διαμονή σας στο νησί.  

  

Ένα από τα πιο γνωστά προϊόντα του νησιού είναι το **σαλάμι Λευκάδος**, ενώ και οι **φακές Εγκλουβής**, οι οποίες έχουν χαρακτηριστεί ως οι πιο νόστιμες φακές της Ελλάδας, είναι αρκετά γνωστές σε όλη τη χώρα. Στη Λευκάδα θα βρείτε επίσης αρκετά ψάρια και θαλασσινά όπως **μπακαλιάρο μπιάνκο**, ο οποίος μαγειρεύεται με λάδι, λεμόνι, σκόρδο και κρεμμύδι, **μαρίδα παστωμένη με κόκκινο πιπέρι**, **ψάρι βραστό με αγουρίδα σταφύλι**, **χταπόδι κρασάτο στο φούρνο με πατάτες**, **σαβόρο**, **σουπιές με μάραθο και ντομάτα**, αλλά και **μαριδόπιτα**.  

  

Μερικά ακόμη τοπικά πιάτα που αξίζει να δοκιμάσετε είναι η **φάβα από λαθούρι Καρυάς**, το **μοσχάρι με κόκκινη σάλτσα και κυδώνια**, ο **κόκορας παστιτσάδα**, η χαρακτηριστική **τυρόπιτα "κουλούρα"** και η **ριγανάδα**, δηλαδή βρεγμένο ξερό ψωμί με λάδι και ξίδι, πασπαλισμένο με ρίγανη, το οποίο σερβίρεται ως ορεκτικό.  

  

Όσο για γλυκά, μπορείτε να δοκιμάσετε τη **λαδόπιτα**, που πρόκειται για ένα είδος χαλβά, ενώ και το **παστέλι** και το **μαντολάτο** είναι αρκετά διαδεδομένα στο νησί.



c45cd68da6771487a35e4a9c809fb90d
### Που βρίσκεται η Λευκάδα;


travelmyth.gr
2020.40

Η Λευκάδα βρίσκεται στο **Ιόνιο Πέλαγος**, βόρεια της Ιθάκης και της Κεφαλονιάς και νοτιοδυτικά της [Πρέβεζας](https://www.travelmyth.gr/πρεβεζα-ηπειρος/ξενοδοχεια).



35737fda806fa8bbe9b4582c173a8345
### Που ανήκει η Λευκάδα;


travelmyth.gr
2020.40

Το νησί της Λευκάδας ανήκει στο **νησιωτικό σύμπλεγμα των Επτανήσων**, καθώς και στην Περιφέρεια Ιονίων Νήσων. Η Λευκάδα μαζί με τα Πριγκηπονήσια Κάλαμος και Καστός αποτελούν το Δήμο Λευκάδας.



5bebc6ceb20331b2b41b78fd11dc98fc
### Ποιος είναι ο πληθυσμός της Λευκάδας;


travelmyth.gr
2020.40

Σύμφωνα με την απογραφή του 2011, ο πληθυσμός της Λευκάδας ανέρχεται στους 25.720 κατοίκους.


